เบิกจ่ายงบลงทุนปีนี้วืดเป้ากระจาย55%
เบิกจ่ายงบปี 2558 อาการหนัก งบลงทุนต่ำกว่าเป้าถึง 55%
26 พ.ย. 2557

เบิกจ่ายงบปี 2558 อาการหนัก งบลงทุนต่ำกว่าเป้าถึง 55%
แหล่งข่าวจากกระทรวงการคลัง เปิดเผยว่า การเบิกจ่ายงบประมาณปี 2558 ตั้งแต่ช่วงต้นปีงบประมาณจนถึงวันที่ 21 พ.ย. 2557 มีการเบิกจ่ายงบประมาณในภาพรวม 2.57 ล้านล้านบาท แต่เบิกจ่ายได้จริงเพียง 5.02 แสนล้านบาท ซึ่งยังต่ำกว่าเป้า 1.11 แสนล้านบาท หรือ 18.23%
ทั้งนี้ การเบิกจ่ายแบ่งเป็นงบประมาณประจำ 2.13 ล้านล้านบาท เบิกจ่ายได้ 4.8 แสนล้านบาท ต่ำกว่าเป้า 8.49 หมื่นล้านบาท หรือ 15.02% ทว่าการเบิกจ่ายที่น่ากังวลที่สุด คือ ส่วนของงบประมาณการลงทุน ซึ่งอยู่ที่ 4.44 แสนล้านบาท ซึ่งสามารถเบิกจ่ายไปได้จริงเพียง 2.14 หมื่นล้านบาทเท่านั้น ต่ำกว่าเป้าหมายที่ตั้งไว้ถึง 2.69 หมื่นล้านบาท หรือ 55.68%
แหล่งข่าวยังเปิดเผยด้วยว่า การเบิกจ่ายต่ำกว่าเป้าหมายที่ตั้งไว้จำนวนมาก โดยเฉพาะงบลงทุนนั้น เกิดขึ้นเนื่องจากมีการตั้งเป้าเบิกจ่ายไว้สูงตามนโยบายเร่งรัดการเบิกจ่ายของรัฐบาล พล.อ.ประยุทธ์ จันทร์โอชา ที่ให้เซ็นสัญญางบลงทุนภายในวันที่ 25 ธ.ค. 2557 ในโครงการไม่เกิน 500 ล้านบาท และภายในไตรมาส 2 ของปีงบประมาณ 2558 สำหรับโครงการที่เกิน 500 ล้านบาท
นอกจากนี้ การเบิกจ่ายงบประมาณเหลื่อมปี ตั้งแต่ปี 2552-2557 ในวงเงิน 3.09 แสนล้านบาทนั้น ก็ยังมีการเบิกจ่ายได้เพียง 4.1 หมื่นล้านบาท หรือ 13.28% ของงบเหลื่อมปีทั้งหมดเท่านั้นเช่นเดียวกัน
ด้าน นายมนัส แจ่มเวหา อธิบดีกรมบัญชีกลาง กล่าวว่า การเบิกจ่ายงบลงทุนที่ยังช้าอยู่ เป็นเพราะอยู่ระหว่างช่วงการทำสัญญาจัดซื้อจัดจ้าง แต่คาดว่าหลังจากนี้ไปการเบิกจ่ายจะทำได้รวดเร็วขึ้น
อย่างไรก็ตาม กรมบัญชีกลางยังได้ออกคำสั่งให้ผู้บริหารของกรมบัญชีกลางมีหน้าที่ติดตามการเบิกจ่ายของหน่วยงานต่างๆ ประมาณ 35 หน่วยงาน ที่มีการของบลงทุนเกินกว่า 1,000 ล้านบาท โดยในส่วนของอธิบดีกรมบัญชีกลางดูแล 5 หน่วยงานใหญ่ คือ กรมทางหลวง สำนักงานปลัดกระทรวงสาธารณสุข สำนักงานตำรวจแห่งชาติ สำนักเลขาธิการนายกรัฐมนตรี และกรมการท่องเที่ยว เพื่อให้มีการเร่งรัดเบิกจ่ายงบลงทุน ซึ่งที่ผ่านมาได้ประสานกับผู้บริหารหน่วยงานดังกล่าวเร่งการเบิกจ่ายให้เป็นไปตามนโยบายของรัฐบาล